Suomen Hyötytuuli

Suomen Hyötytuuli Oy on vuonna 1998 perustettu tuulivoiman tuotantoyhtiö. Yhtiöllä on seitsemän tuulipuistoa: yksi Porin Reposaaren ympäristössä ja kolme Raahessa: yksi Rautaruukin tehdasalueella sekä kaksi Raahen eteläosassa, toinen Nikkarinkaarrossa ja toinen Annankankaalla. Lisäksi yritys on rakentanut maailman ensimmäisen jääolosuhteisiin suunnitellun merituulipuiston Tahkoluodon edustalle Poriin. Ne tuottavat tuulisähköä kahdeksalle omistajayhteisölle, jotka ovat Helen (Oy Mankala Ab), Jyväskylän Energia, Lahti Energia, Lappeenrannan Energia, Pori Energia, Tampereen sähkölaitos, Turku Energia ja Vantaan Energia.

Sähköntuotantoalueet ja -hankkeet 

N117/3000 tarkoittaa Siemensin valmistamaa Nordex N117/3000:a, V126/3450 tarkoittaa Vestaksen valmistamaa Vestas V126/3450:ä

Satakunta

Reposaaren tuulipuisto 

Porin Reposaaren ympäristössä sijaitseva tuulipuisto koostuu kymmenestä tuulivoimalasta. Reposaaren kärjessä sijaitsee yksi, Tahkoluodon kärjessä kolme ja Reposaaren maantien varrella kolme 1 MW:n tuulivoimalaa, jotka on rakennettu vuonna 1999. Tahkoluodon kärjessä sijaitsee yksi vuonna 2002 rakennettu 2 MW:n tuulivoimala.

Kirrinsantaan Technip Offshore Finland Oy:n omistamalle tontille valmistui vuoden 2015 alkupuolella kaksi 3,3 MW:n tuulivoimalaa. Porin tuulipuisto tuottaa noin 55 GWh sähköä vuodessa. Määrä vastaa noin 27 500 kerrostalokaksion vuotuista sähkönkulutusta.  Alueella sijaitsee myös Suomen Hyötytuulen opastuskeskus.

Porin Tahkoluodon merituulipuisto 

Elinkeinoministeri Jan Vapaavuori ilmoitti marraskuussa 2014 valinneensa Suomen Hyötytuulen Porin Tahkoluodon merituulipuistohankkeen 20 miljoonan euron merituulivoimalapuistojen demonstraatiotuen saajaksi. Puiston rakennustyöt alkoivat kesällä 2016, ja puisto otettiin käyttöön syksyllä 2017. Puisto koostuu kymmenestä 4,2 MW:n merituulivoimalasta, ja sen arvioitu vuosituotanto, 155 GWh, vastaa noin 8 600 sähkölämmitteisen omakotitalon vuotuista energiankulutusta.  Merituulipuistoon kuuluu myös Tahkoluodon edustalle vuonna 2010 rakennettu Suomen ensimmäinen offshore-tuulivoimala.

Pohjois-Pohjanmaa

Pyhäjoen ja Raahen Ulkonahkiaisen merituulivoima-aluehanke 

Ulkonahkiaisen alueelle Pohjanlahtea on suunnitteilla Ulkonahkiaisen merituulivoimapuisto, mistä on tehty ympäristövaikutusarviointi 98 merituulivoimalasta , mutta Suomen Hyötytuuli Oy;llä on aikomus perustaa sinne vain 25–50 tuulivoimalaan , joidenkin tietojen mukaan 70 voimalaa.

Raahen Annankankaan tuulipuisto 
Suomen Hyötytuulen Annankankaan tuulipuisto sijaitsee Raahen kaupungin eteläosassa noin 25 kilometrin päässä keskustasta. Tuulipuisto koostuu kymmenestä tanskalaisen Vestas Wind System A/S:n 3,45 megawatin tuulivoimalasta. Tuulivoimaloiden kokonaiskorkeus on 210 metriä ja roottorin halkaisija 126 metriä.

Tuulipuiston rakennustyöt alkoivat syksyllä 2016, ja tuulipuisto tuottaa energiaa syksyllä 2017. Hanke on kehitetty yhteistyössä Metsähallituksen kanssa.

Tuulipuiston pääurakoinnista vastasi Eltel Networks Oy. Sähköaseman toimitti ABB Oy. Annankankaan tuulipuiston vuotuinen sähköntuotanto on noin 120 000 MWh. Luku vastaa noin 6 500 omakotitalon vuotuista sähköntarvetta.

Raahen Kuljunniemen tuulipuisto 
Raahen Kuljunniemessä sijaitseva tuulipuisto koostuu yhteensä yhdeksästä tuulivoimalasta. 
Puisto perustettiin vuonna 2004, jolloin sinne valmistui viisi 2,3 MW:n tuulivoimalaa. Raahen tuulipuistoa laajennettiin vuonna 2010, jolloin sinne pystytettiin neljä Siemensin valmistamaa 2,3 MW:n voimalaa. Siemens aloitti tuulivoimabisneksen ostamalla vuonna 2004 tanskalaisen tuulivoimayhtiö Bonus Energy A/S:n. Bonus toimitti ensimmäiset viisi tuulivoimalaitosta Raaheen.  

Kuljunniemen tuulipuisto tuottaa noin 50 GWh sähköä vuodessa. Määrä vastaa noin 25 000 kerrostalokaksion vuotuista sähkönkulutusta.

Raahen Nikkarinkaarron tuulipuisto 

Raahen Nikkarinkaarron tuulipuisto sijaitsee Raahen eteläosassa, noin 28 km etäisyydellä kaupungin keskustasta. Puisto koostuu kymmenestä Vestaksen 3,45 MW tuulivoimalasta. Puiston rakennustyöt alkoivat kesällä 2015 ja se vihittiin käyttöön kesäkuussa 2016.

Lähteet

Aiheesta muualla
Yrityksen internetsivut

Suomalaiset energiayhtiöt
Tuulivoiman tuottajat